CELEX: 32020R1362
Language: ro
Date: 2020-09-30 00:00:00
Title: Regulamentul de punere în aplicare (UE) 2020/1362 al Comisiei din 30 septembrie 2020 de modificare a Regulamentului de punere în aplicare (UE) 2020/1213 în ceea ce privește măsurile fitosanitare pentru introducerea în Uniune a anumitor plante destinate plantării din speciile Acer japonicum Thunberg, Acer palmatum Thunberg și Acer shirasawanum Koidzumi, originare din Noua Zeelandă

1.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 317/5
               
            
         REGULAMENTUL DE PUNERE ÎN APLICARE (UE) 2020/1362 AL COMISIEI
         din 30 septembrie 2020
         de modificare a Regulamentului de punere în aplicare (UE) 2020/1213 în ceea ce privește măsurile fitosanitare pentru introducerea în Uniune a anumitor plante destinate plantării din speciile Acer japonicum Thunberg, Acer palmatum Thunberg și Acer shirasawanum Koidzumi, originare din Noua Zeelandă
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (4) al treilea paragraf,
         întrucât:
         
                     (1)
                  
                  
                     Regulamentul de punere în aplicare (UE) 2018/2019 al Comisiei (2) a stabilit, pe baza unei evaluări preliminare a riscurilor, o listă cu plante, produse vegetale și alte obiecte cu risc ridicat.
                  
               
                     (2)
                  
                  
                     În conformitate cu Regulamentul (UE) 2016/2031, dacă se concluzionează, pe baza unei evaluări a riscurilor, că o plantă, un produs vegetal sau un alt obiect provenind dintr-o țară terță, dintr-un grup de țări terțe sau dintr-o zonă specifică a țării terțe în cauză prezintă un risc inacceptabil de organisme dăunătoare, dar că acest risc poate fi redus la un nivel acceptabil prin aplicarea anumitor măsuri, Comisia trebuie să elimine respectiva plantă, respectivul produs vegetal sau alt obiect din lista stabilită în Regulamentul de punere în aplicare (UE) 2018/2019 și să le adauge în lista menționată la articolul 41 alineatul (2) din Regulamentul (UE) 2016/2031.
                  
               
                     (3)
                  
                  
                     În plus, Regulamentul de punere în aplicare (UE) 2020/1213 al Comisiei (3) stabilește măsurile fitosanitare pentru introducerea în Uniune a anumitor plante, produse vegetale și a altor obiecte care au fost eliminate din anexa la Regulamentul de punere în aplicare (UE) 2018/2019.
                  
               
                     (4)
                  
                  
                     Anexa la Regulamentul de punere în aplicare (UE) 2018/2019 include plantele din genul Acer L. drept plante cu risc ridicat.
                  
               
                     (5)
                  
                  
                     La 29 august 2019, Noua Zeelandă a înaintat Comisiei o cerere de export către Uniune de plante altoite în ochi sau cu ramură detașată, destinate plantării, aflate în repaus vegetativ, fără frunze, cu rădăcini nude, în vârstă de 1-3 ani, din speciile Acer japonicum Thunberg, Acer palmatum Thunberg și Acer shirasawanum Koidzumi („plantele specificate”). Cererea menționată a fost susținută de dosarul tehnic respectiv.
                  
               
                     (6)
                  
                  
                     La 20 mai 2020, Autoritatea Europeană pentru Siguranța Alimentară („autoritatea”) a publicat un aviz științific cu privire la evaluarea riscurilor prezentate de plantele din genul Acer spp. din Noua Zeelandă (4). Autoritatea a identificat Eotetranychus sexmaculatus, Meloidogyne
                        fallax, Oemona hirta și Platypus apicalis („organismele dăunătoare specificate”) drept organisme dăunătoare relevante pentru plantele specificate, a evaluat măsurile de reducere a riscurilor descrise în dosar pentru organismele dăunătoare respective și a făcut estimări, în cazul fiecărui organism dăunător pentru produsul respectiv, în ceea ce privește probabilitatea absenței acestuia.
                  
               
                     (7)
                  
                  
                     În urma avizului respectiv, Regulamentul de punere în aplicare (UE) 2020/1361 al Comisiei (5) a eliminat plantele specificate din lista plantelor cu risc ridicat stabilită în Regulamentul de punere în aplicare (UE) 2018/2019.
                  
               
                     (8)
                  
                  
                     În plus, pe baza avizului respectiv, măsurile necesare pentru a combate riscul prezentat de organismele dăunătoare specificate pot fi adoptate ca cerințe fitosanitare la import, pentru a se asigura protecția fitosanitară a teritoriului Uniunii la introducerea plantelor specificate în Uniune.
                  
               
                     (9)
                  
                  
                     În ceea ce privește Oemona hirta și Platypus apicalis, măsurile descrise de Noua Zeelandă în dosar sunt considerate suficiente pentru a reduce la un nivel acceptabil riscul legat de introducerea plantelor specificate în Uniune. Prin urmare, măsurile pentru aceste două organisme dăunătoare trebuie să se bazeze pe cele descrise de Noua Zeelandă în dosar.
                  
               
                     (10)
                  
                  
                     În ceea ce privește Meloidogyne fallax, măsurile descrise de Noua Zeelandă în dosar sunt în conformitate cu cerințele existente prevăzute la punctul 10 din anexa VII la Regulamentul de punere în aplicare (UE) 2019/2072 al Comisiei (6) pentru nematozi, în ceea ce privește arborii și arbuștii destinați plantării.
                  
               
                     (11)
                  
                  
                     În ceea ce privește Eotetranychus sexmaculatus, se consideră că simpla aplicare a măsurilor propuse de Noua Zeelandă în dosar nu poate reduce la un nivel acceptabil riscul legat de introducerea în Uniune a plantelor specificate, întrucât, potrivit avizului autorității, persistă unele incertitudini. Soluționarea incertitudinilor identificate, prin aplicarea unor măsuri suplimentare în ceea ce privește declarațiile oficiale și certificatele fitosanitare pentru plantele respective, poate reduce la un nivel acceptabil riscul legat de introducerea în Uniune a plantelor specificate. Prin urmare, măsurile aplicate de Noua Zeelandă în dosar pentru Eotetranychus sexmaculatus trebuie completate cu măsurile care soluționează incertitudinile.
                  
               
                     (12)
                  
                  
                     
                        Oemona hirta și Meloidogyne fallax sunt menționate ca organisme dăunătoare de carantină pentru Uniune în anexa II la Regulamentul de punere în aplicare (UE) 2019/2072. Eotetranychus sexmaculatus și Platypus apicalis nu sunt încă incluse în lista organismelor dăunătoare de carantină pentru Uniune din Regulamentul de punere în aplicare (UE) 2019/2072 al Comisiei, dar ar putea îndeplini condițiile de includere în listă în urma unei noi evaluări complete a riscurilor. În cazul în care se stabilește că respectivele organisme dăunătoare îndeplinesc acele condiții, ele vor fi incluse în lista din anexa II la Regulamentul de punere în aplicare (UE) 2019/2072, iar plantele relevante vor fi incluse în anexa VII la regulamentul respectiv, împreună cu măsurile corespunzătoare, pe baza unei evaluări complete a riscurilor cu privire la organismele dăunătoare respective. Regulamentul de punere în aplicare (UE) 2019/2072 trebuie în acel moment să fie revizuit în consecință.
                  
               
                     (13)
                  
                  
                     Prin urmare, anexa la Regulamentul de punere în aplicare (UE) 2020/1213 trebuie modificată în consecință.
                  
               
                     (14)
                  
                  
                     Pentru a se conforma obligațiilor Uniunii care decurg din Acordul Organizației Mondiale a Comerțului privind aplicarea măsurilor sanitare și fitosanitare (7), importul plantelor specificate trebuie să fie reluat în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării.
                  
               
                     (15)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Obiectul
            Prezentul regulament stabilește măsurile fitosanitare pentru introducerea în Uniune a anumitor plante destinate plantării din speciile Acer japonicum Thunberg, Acer palmatum Thunberg și Acer shirasawanum Koidzumi, originare din Noua Zeelandă.
         
         
            Articolul 2
            Modificarea Regulamentului de punere în aplicare (UE) 2020/1213
            Anexa la Regulamentul de punere în aplicare (UE) 2020/1213 se modifică în conformitate cu anexa la prezentul regulament.
         
         
            Articolul 3
            Intrare în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 septembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 317, 23.11.2016, p. 4.
         
            (2)  Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament (JO L 323, 19.12.2018, p. 10).
         
            (3)  Regulamentul de punere în aplicare (UE) 2020/1213 al Comisiei din 21 august 2020 privind măsurile fitosanitare pentru introducerea în Uniune a anumitor plante, produse vegetale și a altor obiecte care au fost eliminate din anexa la Regulamentul de punere în aplicare (UE) 2018/2019 (JO L 275, 24.8.2020, p. 5).
         
            (4)  Comitetul PLH EFSA (Comitetul EFSA pentru sănătatea plantelor), 2020. „Scientific Opinion on the commodity risk assessment of Acer spp. plants from New Zealand” (Aviz științific privind evaluarea riscurilor pentru plantele din genul Acer spp. din Noua Zeelandă). EFSA Journal 2020; 18(5): 6105, https://doi.org/10.2903/j.efsa.2020.6105
         
            (5)  Regulamentul de punere în aplicare 2020/1361 al Comisiei din 30 septembrie 2020 de modificare a Regulamentului de punere în aplicare (UE) 2018/2019 al Comisiei în ceea ce privește anumite plante destinate plantării din specia Malus domestica, originare din Serbia, și în ceea ce privește anumite plante destinate plantării din genul Acer, originare din Noua Zeelandă (a se vedea pagina 1 din prezentul Jurnal Oficial).
         
            (6)  Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).
         
            (7)  Acordul Organizației Mondiale a Comerțului privind aplicarea măsurilor sanitare și fitosanitare (Acordul SPS), https://www.wto.org/english/tratop_e/sps_e/spsagr_e.htm
      
      
         
            ANEXĂ
            În anexa la Regulamentul de punere în aplicare (UE) 2020/1213 se adaugă următoarele puncte:
            
               
                           Plante, produse vegetale și alte obiecte
                        
                        
                           Cod NC
                        
                        
                           Țara terță de origine
                        
                        
                           Măsuri
                        
                     
                           
                                       „4.
                                    
                                    
                                       Plante altoite în ochi sau cu ramură detașată, destinate plantării, aflate în repaus vegetativ, fără frunze, cu rădăcini nude, în vârstă de 1-3 ani, din speciile Acer japonicum Thunberg, Acer palmatum Thunberg și Acer shirasawanum Koidzumi
                                    
                                 
                        
                           ex 0602 90 41 
                           ex 0602 90 45 
                           ex 0602 90 46 
                           ex 0602 90 48 
                           ex 0602 90 50 
                        
                        
                           Noua Zeelandă
                        
                        
                           
                                       (a)
                                    
                                    
                                       Declarație oficială care atestă că:
                                       
                                                   (i)
                                                
                                                
                                                   plantele sunt indemne de Eotetranychus sexmaculatus;
                                                
                                             
                                                   (ii)
                                                
                                                
                                                   plantele au fost cultivate, pe tot parcursul vieții lor, într-un loc de producție care, împreună cu siturile de producție care îl alcătuiesc, este înregistrat și monitorizat de organizația națională pentru protecția plantelor din țara de origine
                                                
                                             
                                                   (iii)
                                                
                                                
                                                   situl de producție a fost declarat indemn de Eotetranychus sexmaculatus în timpul inspecțiilor oficiale efectuate la momente adecvate, de la începutul ciclului complet de producție; în cazul în care se suspectează prezența Eotetranychus sexmaculatus în situl de producție, s-au efectuat tratamente adecvate pentru a se garanta absența organismului dăunător; a fost stabilită o zonă înconjurătoare de 100 m, care face obiectul unor eșantionări specifice la momentul adecvat pentru a detecta Eotetranychus sexmaculatus și în cazul în care dăunătorul a fost depistat pe orice plante-gazdă, plantele respective au fost înlăturate și distruse imediat;
                                                
                                             
                                                   (iv)
                                                
                                                
                                                   a fost pus în aplicare un sistem pentru a se asigura că uneltele și utilajele au fost curățate de pământ și de resturi vegetale și au fost dezinfectate pentru a fi lipsite de Eotetranychus sexmaculatus, înainte de a fi fost introduse în fiecare sit de producție;
                                                
                                             
                                                   (v)
                                                
                                                
                                                   la momentul recoltării, plantele au fost curățate și tăiate și au fost supuse unei inspecții fitosanitare oficiale, constând cel puțin dintr-o examinare vizuală detaliată, în special a tulpinilor și a ramurilor, pentru a confirma absența Eotetranychus sexmaculatus;
                                                
                                             
                                                   (vi)
                                                
                                                
                                                   imediat înainte de export, loturile de plante au fost supuse unei inspecții oficiale pentru depistarea prezenței Eotetranychus sexmaculatus, în special a tulpinilor și a ramurilor plantelor, iar dimensiunea eșantionului inspectat a fost de așa natură încât să permită cel puțin detectarea unui nivel de infestare de 1 % cu un nivel de încredere de 99 %;
                                                
                                             
                                 
                                       (b)
                                    
                                    
                                       certificatele fitosanitare pentru plantele respective includ, la rubrica «Declarație suplimentară»:
                                       
                                                   (i)
                                                
                                                
                                                   declarația următoare: «Lotul respectă dispozițiile Regulamentului de punere în aplicare (UE) 2020/1362 al Comisiei»;
                                                
                                             
                                                   (ii)
                                                
                                                
                                                   specificarea siturilor de producție înregistrate.
                                                
                                             
                                 
                     
                           
                                       5.
                                    
                                    
                                       Plante altoite în ochi sau cu ramură detașată, destinate plantării, aflate în repaus vegetativ, fără frunze, cu rădăcini nude, în vârstă de 1-3 ani, din speciile Acer japonicum Thunberg, Acer palmatum Thunberg și Acer shirasawanum Koidzumi
                                    
                                 
                        
                           ex 0602 90 41 
                           ex 0602 90 45 
                           ex 0602 90 46 
                           ex 0602 90 48 
                           ex 0602 90 50 
                        
                        
                           Noua Zeelandă
                        
                        
                           
                                       (a)
                                    
                                    
                                       Declarație oficială care atestă că:
                                       
                                                   (i)
                                                
                                                
                                                   plantele sunt indemne de Oemona hirta și de Platypus apicalis;
                                                
                                             
                                                   (ii)
                                                
                                                
                                                   plantele au fost cultivate, pe tot parcursul vieții lor, într-un loc de producție care, împreună cu siturile de producție care îl alcătuiesc, este înregistrat și monitorizat de organizația națională pentru protecția plantelor din țara de origine;
                                                
                                             
                                                   (iii)
                                                
                                                
                                                   situl de producție a fost declarat indemn de Oemona hirta și Platypus apicalis în timpul inspecțiilor oficiale efectuate la momente adecvate, de la începutul ciclului complet de producție; în cazul în care se suspectează prezența Oemona hirta sau Platypus apicalis în situl de producție, s-au efectuat tratamente adecvate pentru a se garanta absența organismelor dăunătoare;
                                                
                                             
                                                   (iv)
                                                
                                                
                                                   la recoltare, plantele au fost curățate și au fost supuse unei inspecții oficiale pentru a se confirma absența Oemona hirta și a Platypus apicalis;
                                                
                                             
                                                   (v)
                                                
                                                
                                                   imediat înainte de export, loturile de plante au fost supuse unei inspecții oficiale pentru depistarea prezenței Oemona hirta și a Platypus apicalis, iar dimensiunea eșantionului inspectat a fost de așa natură încât să permită cel puțin detectarea unui nivel de infestare de 1 % cu un nivel de încredere de 99 %;
                                                
                                             
                                 
                                       (b)
                                    
                                    
                                       certificatele fitosanitare pentru plantele respective includ, la rubrica «Declarație suplimentară»:
                                       
                                                   (i)
                                                
                                                
                                                   declarația următoare: «Lotul respectă dispozițiile Regulamentului de punere în aplicare (UE) 2020/1362 al Comisiei»;
                                                
                                             
                                                   (ii)
                                                
                                                
                                                   specificarea siturilor de producție înregistrate.”